Is my kind se woede normaal of buite beheer? - Jou Gesin | Solidariteit WêreldJou Gesin | Solidariteit Wêreld
Tuis › Artikels › Is my kind se woede normaal of buite beheer?
Is my kind se woede normaal of buite beheer?
Dit is nie ongewoon vir ʼn peuter onder vier om tot nege woede-uitbarstings per week te hê nie. Dit kan gepaard gaan met episodes van skop, skree, voete stamp, huil en te slaan, wat vir vyf tot tien minute kan aanhou. Die meeste kinders sal hierdie gedrag ontgroei teen die tyd dat hulle vyf of ses jaar oud is. Indien jou kind dit egter nie ontgroei nie en die uitbarstings probleme begin veroorsaak by die huis of die skool, sal julle professionele hulp moet kry.
Ons almal hanteer woede soms op ongesonde maniere. Indien jou kind se uitbarstings egter begin om verhoudings met sy vriende of familielede af te breek, kan dit sy toekomstige sosiale gesondheid beïnvloed.
Indien julle daaglikse aktiwiteite onderbreek word deur jou kind se woede, almal op eiers loop wanneer hy in ʼn vertrek is, of julle uitstappies moet kanselleer omdat daar ʼn uitbarsting onder die oppervlakte dreig, is die situasie nie gesond nie. Jou kind gebruik moontlik aggressie as die enigste oplossing vir alles. Aggressie moet die laaste uitweg wees.
Namate kinders meer volwasse word, behoort hulle frustrerende aktiwiteite beter te kan hanteer. Indien jou kind sy huiswerk opfrommel wanneer hy ʼn fout maak, of sy blokkies teen die muur gooi wanneer sy gebou nie wil staan nie, het hy moontlik hulp nodig om frustrasie te leer verdra.
Gelukkig is daar hulp beskikbaar. Praat met jou pediater indien jy vermoed dat jou kind se uitbarstings nie toepaslik vir sy ouderdom is nie.
Kognitiewe gedragsterapie kan jou kind nuwe strategieë gee om sy emosies en negatiewe gedagtes te reguleer. Hy sal ook leer hoe om sy woede op gesonder maniere uit te druk. Woede is ʼn normale emosie. Dit is egter belangrik dat jou kind leer dat daar grense is in hoe hy dit uitdruk.
Nog ʼn effektiewe metode om uitbarstings te verminder, is om nie die kind te straf nie, maar hom liewers te beloon vir beter hantering van sy emosies. Die beloning kom in die vorm van positiewe gesinsinteraksies. Hierdie tye saam word iets waarna jou kind so sal uitsien, dat hy graag beter beheer oor sy emosies sal wil kry. Hy sal ook voel dat julle hom ondersteun.
Dit is nie maklik vir jou kind om met emosionele intensiteit te leef nie. Hy wil nie sukkel om sy woede te beheer nie. Om te hoop dat dit vanself gaan verbeter, is nie ʼn oplossing nie. Gee jou kind die ondersteuning wat hy nodig het deur die nodige hulp te bekom.